बुटवलमा बिहीबारदेखि दक्षिण एसियाली स्केटबोर्ड
नेपाल स्केटबोर्ड तथा स्केट बोर्डिङ संघ तथा स्केट एड नेपालको संयुक्त आयोजना पाँचौं दक्षिण एसियाली स्केटबोर्ड प्रतियोगिता तथा स्केट जात्रा बिहीबारदेखि बुटवलमा हुँदै छ । प्रतियोगिताको यो दोस्रो संस्करण हो भने स्केट जात्राको पाँचौं संस्करण हो ।
काठमाडौँ — नेपाल स्केटबोर्ड तथा स्केट बोर्डिङ संघ तथा स्केट एड नेपालको संयुक्त आयोजना पाँचौं दक्षिण एसियाली स्केटबोर्ड प्रतियोगिता तथा स्केट जात्रा बिहीबारदेखि बुटवलमा हुँदै छ । प्रतियोगिताको यो दोस्रो संस्करण हो भने स्केट जात्राको पाँचौं संस्करण हो ।प्रतियोगितामा दक्षिण एसियाका नेपालसहित भारत, बंगलादेश, श्रीलंका, भुटान, पाकिस्तान र माल्दिभ्स तथा आमन्त्रित राष्ट्रमा म्यानमार र थाइल्यान्ड गरी ९ राष्ट्रको सहभागिता रहने आयोजक संघका अध्यक्ष अच्युत खनालले जनाएका छन् । नेपालबाट १ सय खेलाडीको सहभागिता रहने छ । बाँकी प्रत्येक राष्ट्रबाट ४० खेलाडीलाई आमन्त्रण गरिएको संघले जनाएको छ ।पहिलो दिन छनोट चरणका खेल हुने छन् । छनोट चरणबाट प्रत्येक राष्ट्रबाट १६ खेलाडी सेमिफाइनलमा प्रवेश गर्नेछन् । सेमिफाइनलबाट प्रत्येक राष्ट्रबाट ८ खेलाडी उपाधि दौडमा पुग्नेछन् ।पुरुष/महिलामा गेम्स अफ स्केटबोर्ड र वेस्ट रन स्पर्धामा प्रतिस्पर्धा हुनेछ । दुवैको स्पर्धा प्रदर्शनका आधारमा शीर्ष तीन स्थान हात पार्ने खेलाडीको टुंगो लगाइने छ ।पुरुष/महिला दुवैमा शीर्ष तीन स्थान हात पार्नेले क्रमशः १ हजार अमेरिकी डलर, ५ सय अमेरिकी डलर र २ सय ५० अमेरिकी डलर पुरस्कार प्राप्त गर्नेछन् । तीनदिने प्रतियोगिताका खेल तिलोत्तमास्थित डुंगा स्केट पार्कमा खेलाइने प्रतियोगिता संयोजक जाग्रित पहाडीले जनाए ।प्रतियोगितामा शीर्ष तीन स्थान हात पार्ने पुरुष/महिला खेलाडीलाई जर्मनीको स्केट एड इन्टरनेसनलमा तालिमको अवसर प्रदान गर्ने अध्यक्ष खनालले जनाएका छन् । स्केटबोर्ड एसियाली तथा ओलम्पिकमा सहभागिता गराइएको खेल हो ।